
Det skal barnet IKKE hedde!


- kært barn har andre navne.

“At spørge om nogens navn, er i virkeligheden, at bede oplyst den særlige lyd vedkommende er blevet tildelt i påkaldelsesøjemed”


(Hrøfta Klydmeister)


Hvoffor nu det?


Med jævne mellemrum - cirka årligt - offentliggøres listerne med de mest almindelige børnenavne. Qua deres almindelighed, er det næppe dem, der skaber den store debat og furore. (Man kunne skrive 'D-Bat og Phurore', men det ville først give mening senere i bogen)


Den anden liste derimod - Listen over de nys og for første gang godkendte navne. Den kan skabe revolutionslignende tilstande. Hvis man med 'revolution' mener arrige SoMe-kommentarfelter fra usikre, reaktionære Boomers. Særligt hvis der står andet end Lis og Per på den liste - og det gør der jo, i sagens natur. (Med fare for at udstille mig selv som en forudindtaget plebejer, vil jeg vove den påstand, at en stor del af de mennesker, der pr. automatik harmdirres over nye fornavne, i øvrigt sikkert rask væk selv har fraskrevet sig deres "-sen"-efternavn til fordel for noget mere unikt, personligt og eksotisk. Med bindestreg, formodentlig).


Men hvordan er det kommet så vidt? Det skal vi blive klogere på her. Ellers må du kalde mig Mhazds.









Lidt baggrund:


Navne har ikke altid været artikulerede. Man har ikke altid kunnet råbe "Judy! Stang mig mælkekartonen!" Både fordi Carl Hartmann først tog patent på sin papirbaserede mælkeemballage i 1929 – men i denne sammenhæng nok så interessant: Judy blev først rigtig til et navn, man brugte i Danmark i 1940'erne. Men vi skal meget længere tilbage.


Det første navn var - som skrevet med et finere ord i første sætning - aldrig udtalt. Det første navn opstod spontant, da det første menneske blev selvbevidst nok til at opfatte "Mig". Indrømmet: samtalerne var ensidige: "Mig! Stang mig lige stenen!". Man kunne måske ligefrem forestille sig dette som en forløber for René Descartes’ ”Jeg tænker – derfor er jeg” Her blot ”Jeg er – derfor er jeg”. Ret beset var denne selvnavngivning kun en detalje. Det store gennembrud i navngivningen kom, da hun opfattede en anden som "Den Anden". Derefter var det lige til det lodne højreben at navngive de næste "Den Anden Anden", ”Den Anden Anden Anden” og så fremdeles. Det begyndte med andre ord at blive lidt omstændeligt. Sproget måtte indføres og raffineres.


De første artikulerede navne var i bund og grund gryntelyde, der intet betød uden en medfølgende pegende håndgestus. Alle hed på det tidspunkt "Ham-Der" eller "Du-Der", hvilket gjorde det svært at tale om folk, der ikke var indenfor pege-radius. Derfor måtte en mere avanceret gryntelyd udvikles. En ikke særlig udbredt men særdeles tvivlsom og upopulær teori, jeg lige har fundet på, går ud på, at de første mennesker en smuk aften omkring lejrbålet (hvis det var blevet opfundet - ellers måske rundt om en pæn eller interessant sten) hver især udgød en lyd, de syntes var særlig fed. Denne lyd skulle herefter bruges til benævnelse af dem selv.


En anden teori, (der lyder en anelse mere plausibel, men dog på ingen måde er researchet til en grad, så jeg kan kalde den underbygget) går ud på, at man simpelthen fandt på ord, der beskrev folkene omkring én: "Den-Høje", "Den- Stærke", "Den-Vildt-Grimme", og eftersom det dengang var mændene, der satte dagsordenen, var der nok også en lyd for "Hende-Med-De-Lange-Ben".


Det næste skridt, efterhånden som talesproget udviklede sig, var associationerne. Mennesker har altid drillet hinanden, og hvad var mere nærliggende end den primitive stenalderhumor, der kom til udtryk i sætninger som: "Hej, du ligner det der dyr! Vi kalder også dig for Bjørn!" eller "Hov, du ligner en idiot. Vi kalder dig for Allan!"


Man kunne argumentere for, at det var foregået den anden vej: "Jammendog, det der træ er lisså tyndt som dig! Vi kalder det Pil!" eller "Prøv at se den åndede fugl. Den ligner sgu Torben."1





1 Torbenen – et ynkeligt, traneagtigt fjerkræ - blev endeligt udryddet i forsommeren 1973 under så pinlige omstændigheder at der hurtigt opstod almindelig enighed om, aldrig at nævne det igen. Nogensinde! Noget med deres redepladser - la vær at spørg!









Jernalderen


Navnene får mening – eller gør de?


En af de første danskere, vi kender navnet på, er en gut ved navn Hlewagastir - barn af enten Scrable-spillende eller ordblinde forældre. Omkring år 400 skrev han sit navn på Guldhornene og er dermed Danmarkshistoriens første tagger. Navnet Hlewagastir er i øvrigt blevet tolket til at være det urnordiske "Lægæst", der som bekendt betyder "Person, der uinviteret sniger sig under din paraply".


I det hele taget er det i jernalderen, at vi får de første eksempler på nedskrevne navne i Danmark. Tydeligvis mange år før forvirrende intervention fra forstyrrende elementer som retstavningsordbøger og navnelovgivning. Således var for godt 1800 år siden Hagiradar og Bidawarijar navne man ikke engang blev drillet med.

”Jeg kan li de hersens runer, så det hedder du! Skidevære med at der står penis, fordi rend mig!”


I umiddelbar forlængelse af stenaldernavngivningstraditionerne fortsatte man i vikingetiden med at navngive børn med ord, der havde en signifikant betydning i dagligdagen. Ord, der beskrev kvaliteter barnet havde, kvaliteter man ønskede for barnet eller kvaliteter man til stor moro kunne håne barnet for at mangle, blev lige som navnene på de fedeste guder brugt som navne til éns håbefulde afkom. Man finder navne, der oversat betyder ting som ”kamp”, ”sejr”, ”smuk”, ”lettere ujævnt gulv”, ”løg” og ”ulv”, og så kan man jo tænke sit.


I vikingetiden blev det også almindeligt at opkalde sine børn efter sig selv. Dette var inspireret af den - siden oldtiden almindelige praksis; at markere sin ejendom med sit navnetræk; Husk at skrive navn på, så du ikke mister den.


Efter tilpas mange ubehagelige oplevelser med forsøg på indgraveringer af "Jeg Alfkil gjorde dette barn ved min hustru Thorgund" på spædbørn, valgte man klogeligt at signalere ejerskab/tilhørsforhold ved nedarvede navne. Man kender det da også i dag – at Sønnike hedder det samme som Farmand, med fx et romertal, ’junior’ eller ’jr.’ i enden. Det gør det unægtelig lidt nemmere at huske, hvad knægten hedder og kan være en stor hjælp for fantasiforladte forældre, at de på denne måde lettere kan signalere et rigt mål af prætentiøs, selvfed nedladenhed overfor den usle romertal-løse pøbel.


Det var altså i vikingetiden, at denne praksis med navne-arv blev introduceret. Dengang var det dog ikke hele navnet man arvede, men kun en stavelse. Således kunne Alfkil lade sin rigt ornamenterede snittekniv ligge og bare kalde ungen Thorkil, selvom kniven i dette tilfælde måske i virkeligheden havde været mere barmhjertig. Dette betyder også, at navnene begynder at blive småfjollede. For de ord-led, navnene før var bygget op af, og som gav en vis mening i sammenhængen, blev i vikingetiden delt op og sat sammen på nye fantasifulde og meningsudfordrende måder. (Samtidigt med, at Thorkil er et grimt navn, så betyder det ”Thors offerkar”, hvilket ikke giver en hel del mening på et eller andet plan, medmindre du lige hurtigt kan nævne mig nogen Thor kunne finde på at ofre til - bortset fra farmand, som han som regel var skidesur på). Og runerne på Møllegaard-stenen på Bornholm (Åker-sten 2), fortæller, at den er sat til minde om Isbjørn eller Asbjørn af hans søn (hold nu fast) Frøbjørn…hmmm…









Den nye Gud.


Med kristendommens indtog i Danmark, gik disse oldnordiske navne heldigvis i glemmebogen. For en tid. Deres plads blev overtaget af nye sydlandsk-klingende navne på kristne helgener, og fra en ny-indført stor navnebog de kaldte Bibelen. Det satte selvfølgelig en naturlig begrænsning på variationen, at man ophørte med at have allehånde dagligdags ord i navnepuljen. Man skelnede i vikingetiden, som det ses af ovenstående, næppe mellem det man i dag ville kalde ”rigtige” navne, og alle mulige andre ord. Hvis der var et ord, der lød fedt, betød noget cool, havde seje runer eller hvis man bare rigtig, rigtig godt ku li løg, så var det det, ungen måtte leve med at blive kaldt. En navnebog i vikingetiden var i bund og grund et andet navn for ’Ordbog over det danske sprog’. En gæsteliste til et vikinge-bal var svær at skelne fra indkøbssedlen til samme.

Uddrag af listen over nyfødte i Bornum på Sjælland år 996


Ordbøgerne var dog stadig ikke opfundet, og retstavningen derfor næsten så sløj som i dag. Denne vrangstavning kommer også til udtryk i de navne, der bliver importeret. Det hebraiske Iochanan, bliver på dansk til Johannes – et meget populært navn – ikke bare et stærkt navn at give børn af gode kristne forældre, men også et sejt navn for helgener at hedde. Der var omkring 30 autoriserede helgener, der alle hed Johannes, så det var et kraftfuldt helligt navn. Lidt ligesom Rasmussen, hvis du vil være dansk statsminister. Hvis man ville opkalde flere af sine – forhåbentligt – mange børn, efter forskellige af den katolske kirkes afdøde PR-mænd, der ubetænksomt hed det samme, var man nødt til at finde lidt variation og lade som om, man var kreativ.


Mest nærliggende var det, at gøre som forfædrene, og klippe navnet i stykker, og bruge enkelte af stavelserne. Ud fra denne gennemtestede, bestridelige logik blev Johs, Johan, Hans, Jens, Jon og en række andre arbitrære sammensætninger af bogstaver, ophøjet til ting man uden synderlig dårlig samvittighed kunne kalde sine unger. Alle disse er navne, afledt af Johannes – og dermed altså Iochanan. Dialekteret, skamstavet, muteret og dissekeret alt afhængigt af, hvor i den katolske verden barnet blev født.

Ikke afbilledet:


Unødige mellemregninger og logiske sammenhæng.


Selv paverne ridder med på bølgen, og der har været adskillige ’Pave Ioannes’ med en ren overflod af romertal til følge (I – XXIII2 Der har i øvrigt også været to ’Pave Ioannes Paulus’ (I og II), der på engelsk er blevet til ”John Poul”, hvilket kraftigt illustrerer, at Vatikanet er helt på linje med resten af verden om hvem, der var de vigtigste i The Beatles3.





2 og bare for at gøre hele det der pave-noget helt uforståeligt, blev nr.XXIII faktisk brugt to gange – men det er heldigvis en anden historie.


3 Pave Ringo d. Eneste sad kun i Peterskirken i få timer i det fjerde århundrede, før han måtte forlade embedet på grund af skrantende helbred, forårsaget af knivstik og arsenik, efter han i et anfald af nostalgisk eksaltering, løb igennem Roms gader iført elg-kostume og ophøjede alle kontorartikler til helgener – hvilket udløste en kortvarig bølge af folk, der hed Hæftemaskine









Reformationen bringer nye navne.


(Gu gør den ej)


Reformationen i Danmark i 1536 betød en dramatisk ændring af kirkens magtposition, og det var trods alt de katolske helgener, der havde leveret broderparten af navnene. Når det kom til navngivningstraditionerne så skyndte danskerne sig at ændre absolut intet.


Der var i Danmark en fin kombination af danske bearbejdninger af de katolske helgennavne som nævnt tidligere (Jens, Peder, Karen osv.) sammensat med den gamle nordiske tradition med at den første søn skulle opkaldes efter Farfar, den næste efter Morfar. Den ældste datter efter Farmor og den næste efter Mormor. Dette genbrug af navne satte i sagens natur begrænsninger på mængden af nye navne i den nationale navnepulje. En så stor mængde mennesker kom til at hedde det samme i slutningen af 1600-tallet, at man var nødt til at få børn af begge køn for at være sikker på, at kunne bruge mere end ét navn.


Som om det ikke var ensformigt og forvirrende nok, var der også kutymen med patronymer. AKA "-sen"-efternavne. Selvom denne bog egentlig ikke omhandler efternavne, hører patronymerne lidt med til fortællingen om fornavnene. Hvis dit fornavn er det samme som farfars, og dit efternavn er dit fars navn med -sen bagefter, bliver det småt med variationen. Og hvis et barn gik hen og døde tidligt (og i 17-1800-tallet var det omkring hvert 5. barn, der døde før sin første fødselsdagsfest), så blev det næste barn bare også opkaldt efter farfar. Mit eget stamtræ har som en bedre konge-eg - nærmest royalt adskillige generationer af mænd på det tidspunkt, der skiftevis hedder Jens Hansen og Hans Jensen. Det gør det svært at skelne folk fra hinanden, men nemt at genbruge tøj med broderet navn i.


Det gjorde det også svært at finde ud af, hvem der skulle betale hvad i skat. Så Danmark fik i 1828 sin første rigtige navnelov, der satte en stopper for det pjat med de efternavne. Nu skulle man tage sin fars efternavn! Eller hedde hans job, kaldenavn eller bosted. Men det er heldigvis en historie til en anden gang.

